CELEX: 32017R0376
Language: hu
Date: 2017-03-03 00:00:00
Title: A Bizottság (EU) 2017/376 felhatalmazáson alapuló rendelete (2017. március 3.) az (EU) 2016/921 felhatalmazáson alapuló rendeletnek az ugyanazon rendelet 2. cikkének (4) bekezdése szerint bejelentett, fel nem használt mennyiségek újraelosztásának tekintetében történő módosításáról

4.3.2017   
            
            
               HU
            
            
               Az Európai Unió Hivatalos Lapja
            
            
               L 58/8
            
         A BIZOTTSÁG (EU) 2017/376 FELHATALMAZÁSON ALAPULÓ RENDELETE
   (2017. március 3.)
   az (EU) 2016/921 felhatalmazáson alapuló rendeletnek az ugyanazon rendelet 2. cikkének (4) bekezdése szerint bejelentett, fel nem használt mennyiségek újraelosztásának tekintetében történő módosításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 219. cikke (1) bekezdésére, összefüggésben 228. cikkével,
   mivel:
   
               (1)
            
            
               Az Oroszországi Föderáció (a továbbiakban: Oroszország) kormánya 2014. augusztus 7-én betiltotta bizonyos Unióból származó termékek, többek között gyümölcs- és zöldségfélék Oroszországba történő behozatalát. E fontos exportpiac kiesése és az abból eredő jelentős árcsökkenés miatt félő volt, hogy a behozatali tilalom súlyos piaci zavarokhoz vezet. Oroszország meghosszabbította e behozatali tilalom időbeli hatályát 2017 végéig. Az adott körülmények között egyes termékek – mint például az alma és a körte – vonatkozásában továbbra is fennáll a piaci zavarok veszélye az Unióban, ezért mindaddig, amíg az oroszországi tilalom érvényben marad, megfelelő intézkedések elfogadására és végrehajtására van szükség.
            
         
               (2)
            
            
               A piaci zavarok veszélye különösen a gyümölcs- és zöldségágazat azon szegmenseit érinti, amelyek hagyományosan nagy mennyiségű romlandó terméket szállítanak Oroszországba. A teljes termelés más piacokra való átirányítása nehézségekbe ütközik. Az Unió piacán tehát továbbra is olyan helyzet uralkodik, amelyben az 1308/2013/EU rendelet szerinti szokásos intézkedések nyilvánvalóan nem elégségesek.
            
         
               (3)
            
            
               A piac súlyos és tartós zavarát elkerülendő a 913/2014/EU (2), a 932/2014/EU (3), az 1031/2014/EU (4), az (EU) 2015/1369 (5) és az (EU) 2016/921 (6) felhatalmazáson alapuló bizottsági rendelet a hagyományos, Oroszországba irányuló export alapján kiszámított maximális támogatási összegekről rendelkezett a piacról való kivonás, a be nem takarítás és a zöld szüret tekintetében.
            
         
               (4)
            
            
               Az (EU) 2016/921 felhatalmazáson alapuló rendelet rendelkezett továbbá arról is, hogy az említett rendelet által alkotott rendszer hatálya alá tartozó, Oroszországba exportált termékeket más tagállamok piacaira irányíthatják át. Ennek következtében előfordulhatott, hogy a tagállamok azon termelői, akik ugyanezeket a termékeket termelték, de hagyományosan nem Oroszországba exportálták őket, kénytelenek voltak komoly piaci zavarokkal és áreséssel szembesülni. A piac stabilizálása érdekében az említett rendelet hatálya alá tartozó termékek közül egy vagy több tekintetében valamennyi tagállam termelői számára uniós pénzügyi támogatást tettek elérhetővé, az érintett termékmennyiség ugyanakkor nem haladhatta meg a tagállamonkénti 3 000 tonnát.
            
         
               (5)
            
            
               A tagállamok eldönthették, hogy milyen mértékben használják ki a 3 000 tonnás keretet. Amennyiben úgy döntöttek, hogy nem használják fel ezt a mennyiséget, 2016. október 31-ig értesíteniük kellett a Bizottságot a fel nem használt mennyiségről.
            
         
               (6)
            
            
               2016. október 31-ig Németország, Dánia, Luxemburg, Szlovákia, Szlovénia, Ausztria és az Egyesült Királyság hivatalos értesítést küldött a Bizottságnak arról, hogy az előirányzott mennyiséget vagy annak egy részét nem kívánják felhasználni.
            
         
               (7)
            
            
               Ezért az előirányzott mennyiségeket újra kell osztani. Az újraelosztásnak átlátható, objektív és méltányos kritériumokon kell alapulnia. Ez akkor biztosítható a leginkább, ha az újraelosztás az egyes tagállamoknak a teljes mennyiségen belüli, az (EU) 2016/921 felhatalmazáson alapuló rendelet I. mellékletében előirányzott részesedésén alapul. Annak biztosítása érdekében, hogy az egyes tagállamokra jutó mennyiség elérje a legalább 300 tonnás mennyiséget, Ciprus, Horvátország és Portugália esetében az előirányzott mennyiséget 85 tonnáról 300 tonnára kell növelni. Erre az intézkedésre azért van szükség, mert a 85 tonna alatti mennyiség újraelosztása indokolatlan adminisztratív terheket róna a nemzeti hatóságokra, különösen az ellenőrzés tekintetében, ugyanakkor nem változtatna lényegesen a termelők és a piac helyzetén.
            
         
               (8)
            
            
               Az azonnali piaci hatás biztosítása és az áraknak az érintett tagállamokban való stabilizálása érdekében indokolt úgy rendelkezni, hogy e rendelet az Európai Unió Hivatalos Lapjában való kihirdetésének napján hatályba lépjen és ettől a naptól 2017. június 30-ig legyen alkalmazandó,
            
         ELFOGADTA EZT A RENDELETET:
   1. cikk
   Az (EU) 2016/921 felhatalmazáson alapuló rendelet a következőképpen módosul:
   
               1.
            
            
               A 2. cikk a következőképpen módosul:
               
                           a)
                        
                        
                           az (1) bekezdés első albekezdésének helyébe a következő szöveg lép:
                           „Az 1. cikk (1) bekezdésében említett, támogatási intézkedésekhez nyújtott pénzügyi támogatást az I. és az V. mellékletben meghatározott termékmennyiségek vonatkozásában bocsátják a tagállamok rendelkezésére.”
                        
                     
                           b)
                        
                        
                           A cikk a következő (5) bekezdéssel egészül ki:
                           „(5)   A (4) bekezdésben említett értesítést követően a bejelentett fel nem használt mennyiségeket az V. mellékletben foglaltak szerint kell felosztani a tagállamok között.
                           Az V. mellékletben foglaltak szerint újraelosztott mennyiségek hozzáadódnak az (1) bekezdés második albekezdésében meghatározott mennyiségekhez”.
                        
                     
         
               2.
            
            
               A 3. cikk első bekezdése helyébe a következő szöveg lép:
               „A tagállamok a 2. cikk (1) és (5) bekezdésében említett mennyiségeket a termelői szervezetek és a termelői szervezetben tagsággal nem rendelkező termelők között a jelentkezések sorrendjében osztják ki.”
            
         
               3.
            
            
               A határozat egy V. melléklettel egészül ki, amelynek szövegét ennek a rendeletnek a melléklete tartalmazza.
            
         2. cikk
   Ez a rendelet az Európai Unió Hivatalos Lapjában való kihirdetése napján lép hatályba.
   Ezt a rendeletet az Európai Unió Hivatalos Lapjában való kihirdetésének napjától 2017. június 30-ig kell alkalmazni.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2017. március 3-án.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 347., 2013.12.20., 671. o.
   
   
      (2)  A Bizottság 913/2014/EU felhatalmazáson alapuló rendelete (2014. augusztus 21.) az őszibarack- és nektarintermelőknek nyújtandó ideiglenes és rendkívüli támogatási intézkedések megállapításáról (HL L 248., 2014.8.22., 1. o.).
   
      (3)  A Bizottság 932/2014/EU felhatalmazáson alapuló rendelete (2014. augusztus 29.) az egyes gyümölcs- és zöldségfélék termelőinek nyújtandó ideiglenes rendkívüli támogatási intézkedések megállapításáról és a 913/2014/EU felhatalmazáson alapuló rendelet módosításáról (HL L 259., 2014.8.30., 2. o.).
   
      (4)  A Bizottság1031/2014/EU felhatalmazáson alapuló rendelete (2014. szeptember 29.) az egyes gyümölcs- és zöldségfélék termelőinek nyújtandó további ideiglenes rendkívüli támogatási intézkedések megállapításáról (HL L 284., 2014.9.30., 22. o.).
   
      (5)  A Bizottság (EU) 2015/1369 felhatalmazáson alapuló rendelete (2015. augusztus 7.) az egyes gyümölcs- és zöldségfélék termelőinek nyújtandó további ideiglenes rendkívüli támogatási intézkedések megállapításáról szóló 1031/2014/EU felhatalmazáson alapuló rendelet módosításáról (HL L 211., 2015.8.8., 17. o.).
   
      (6)  A Bizottság (EU) 2016/921 felhatalmazáson alapuló rendelete (2016. június 10.) az egyes gyümölcs- és zöldségfélék termelőinek nyújtandó további ideiglenes rendkívüli támogatási intézkedések megállapításáról (HL L 154., 2016.6.11., 3. o.).
   
      MELLÉKLET
      
         
            „V. MELLÉKLET
            
               Tagállamonként előirányzott termékmennyiségek újbóli elosztása a 2. cikk alapján
            
            
                        Tagállamok
                     
                     
                        Újraelosztott mennyiségek
                        (tonna)
                     
                  
                        Lengyelország
                     
                     
                        7 720 
                     
                  
                        Spanyolország
                     
                     
                        3 015 
                     
                  
                        Belgium
                     
                     
                        2 385 
                     
                  
                        Görögország
                     
                     
                        1 150 
                     
                  
                        Olaszország
                     
                     
                        1 080 
                     
                  
                        Hollandia
                     
                     
                        1 065 
                     
                  
                        Franciaország
                     
                     
                        365
                     
                  
                        Ciprus
                     
                     
                        300
                     
                  
                        Horvátország
                     
                     
                        300
                     
                  
                        Portugália
                     
                     
                        300”